b'\n_START_ARTICLE_\nLukion erityisopetus\n_START_PARAGRAPH_\nLukion erityisopetus on pedagogista tukea niille opiskelijoille, jotka tarvitsevat erityist\xc3\xa4 tukea oppimisvaikeuksien vuoksi. Lukion erityisopettaja voi antaa ohjausta tehokkaampiin opiskelustrategioihin my\xc3\xb6s opiskelijalle, jolla varsinaista oppimisvaikeutta ei ole todettu.\n_START_SECTION_\nErityinen tuki lukiossa\n_START_PARAGRAPH_\nErityinen tuki lukiossa tarkoittaa opetushallituksen opetussuunnitelman perusteiden (2003) mukaan kaikkea tukea niille opiskelijoille "jotka ovat tilap\xc3\xa4isesti j\xc3\xa4\xc3\xa4neet j\xc3\xa4lkeen opinnoissaan tai joiden opiskelun edellytykset ovat heikentyneet vamman, sairauden tai toimintavajavuuden vuoksi". Erityisen tuen suunnittelusta ja koordinoinnista vastaa lukion opiskelijahuoltoryhm\xc3\xa4.\n_START_SECTION_\nErityisen tuen suunnitelma\n_START_PARAGRAPH_\nErityist\xc3\xa4 tukea saavalle opiskelijalle voidaan tehd\xc3\xa4 erityisen tuen suunnitelma, johon kirjataan ne tukitoimet, joilla opiskelijaa tuetaan opiskelussa. T\xc3\xa4m\xc3\xa4 suunnitelma toimii my\xc3\xb6s tiedottamisen v\xc3\xa4lineen\xc3\xa4 opiskelijan ja opettajien v\xc3\xa4lill\xc3\xa4. Suunnitelmaan voidaan kirjata my\xc3\xb6s mahdolliset ylioppilastutkinnon erityisj\xc3\xa4rjestelyt.'